laion/Wikipedia-Exotic huggingface dataset:
קליפורד ריי

קליפורד ריי (באנגלית: Clifford Ray; נולד ב-21 בינואר 1949) הוא כדורסלן ומאמן עבר אמריקאי, אשר שיחק בליגת ה-NBA בין השנים 1971–1981. בעונת 1974/1975 זכה באליפות ה-NBA כשחקן גולדן סטייט ווריורס, ולאורך 10 עונותיו בליגה העמיד ממוצעים כוללים של 7.4 נקודות, 8.9 ריבאונדים ו-2.2 אסיסטים למשחק. בין השנים 1987–2013 שימש כעוזר מאמן בשבע קבוצות שונות ב-NBA. ריי נולד וגדל בעיר יוניון שבקרוליינה הדרומית, ובין השנים 1967–1971 למד באוניברסיטת אוקלהומה. לאורך 3 עונותיו בקבוצת הכדורסל של האוניברסיטה קלע 10.9 נקודות ואסף 10.1 ריבאונדים בממוצע למשחק. במהלך התקופה שיחק תחת המאמן ג'ון מקלאוד, ולצדו של גאר הרד. בדראפט ה-NBA‏ 1971 נבחר ריי בבחירה ה-40, על ידי שיקגו בולס. בעונתו הראשונה עם הבולס רשם ממוצעים של 7.0 נקודות, 10.6 ריבאונדים ו-3.1 אסיסטים למשחק, כמחליפו מהספסל של טום בורווינקל, ובסיומה נבחר לחמישיית הרוקיז של העונה. בעונת 1973/1974 סייע לשיקגו להפעיל לגמר האזור המערבי, לראשונה בתולדותיה, כשחקן חמישייה קבוע לצדם של בוב לאב, צ'ט ווקר, ג'רי סלואן ונורם ואן ליר. בספטמבר 1974, לאחר 3 עונות בשיקגו, הועבר בטרייד לגולדן סטייט ווריורס, בתמורה לנייט ת'ורמונד. בפלייאוף 1975 גברו הווריורס על סיאטל סופרסוניקס (4–2), שיקגו בולס (4–3) ווושינגטון בולטס (4–0), בדרך לזכייתם השלישית באליפות ה-NBA. לאורך סדרת הגמר שיחק קליפורד במספר הדקות השני בגובהו בקבוצה (אחרי ריק בארי), ותרם 7 נקודות, 10 ריבאונדים, 3 אסיסטים ו-1.5 חסימות בממוצע למשחק. ב-6 העונות הבאות המשיך להציג יכולת הגנתית טובה בגולדן סטייט, לרוב כשחקן חמישייה, ולאורך התקופה קלע 6.6 נקודות ואסף 7.4 ריבאונדים בממוצע למשחק. בסיום עונת 1980/1981 פרש ריי ממשחק, בגיל 32. בשנת 1987 מונה ריי לעוזר מאמן בקבוצת דאלאס מאבריקס, והוא נשאר בתפקיד זה במשך 6 עונות תחת המאמנים הראשיים ג'ון מקלאוד, ריצ'י אדובאטו וגאר הרד. בעונת 1993/1994 אימן את קבוצת "פורט ויין פיורי" מליגת ה-CBA. בעונת 1995/1996 שימש כעוזר מאמן בניו ג'רזי נטס, ובין השנים 2000–2005 החזיק בתפקיד דומה בגולדן סטייט ווריורס, קליבלנד קאבלירס ואורלנדו מג'יק. לקראת עונת 2006/2007 מונה לעוזר מאמן בבוסטון סלטיקס, תחת דוק ריברס. בעונת 2007/2008 זכה עם הקבוצה באליפות ה-NBA. בעונת 2012/2013 שיתף פעולה עם אלכס אינגליש ובובי ג'קסון בצוות האימון של קית' סמארט, מאמן סקרמנטו קינגס. מדיה וקבצים בנושא קליפורד ריי בוויקישיתוף פרופיל, באתר Basketball-Reference פרופיל, באתר Sports-Reference פרופיל, באתר ליגת ה-NBA סטטיסטיקות הקריירה של ריי ב-NBA, באתר basketball-reference.com סטטיסטיקות האימון של ריי ב-NBA, באתר basketball-reference.com סטטיסטיקות המכללות של ריי, באתר sports-reference.com רשימת הנבחרים בדראפט 1971, באתר basketball-reference.com ריי נשלח בטרייד לגולדן סטייט, באתר nbatrades.com,‏ 3 בספטמבר 1974 סטטיסטיקות סדרת הגמר 1975, באתר basketball-reference.com פרופיל של קליפורד ריי, באתר בוסטון סלטיקס
עוצמה אופטית

עוצמה אופטית (המכונה גם עוצמה דיופטרית או עוצמת מיקוד) היא המידה בה עדשה, מראה או מערכת אופטית אחרת מתכנסת או מפזרת אור. עוצמה אופטית שווה להופכי של אורך המוקד של המכשיר: P = 1/f. עוצמה אופטית גבוהה משמעה אורך מוקד קצר. היחידה למדידת עוצמה אופטית היא המטר ההופכי (m −1), המכונה בדרך כלל הדיופטר. עדשות קמורות הן בעלות עוצמה אופטית חיובית, בעוד שלעדשות קעורות יש עוצמה שלילית. כאשר העדשה נמצאת בתווך בעל מקדם שבירה גדול מ-1, עוצמתה האופטית ואורך המוקד שלה משתנים. עבור שתי עדשות דקות או יותר הצמודות אחת לשנייה, העוצמה האופטית של שני העדשות יחדיו היא בערך סכום העוצמות של העדשות הדקות: P = P 1 + P 2 {\displaystyle P=P_{1}+P_{2}} . Greivenkamp, John E. (2004). Field Guide to Geometrical Optics. SPIE Field Guides vol. FG01. SPIE. p. 7. ISBN 0-8194-5294-7. ערך זה הוא קצרמר בנושא פיזיקה ובנושא מדעים. אתם מוזמנים לתרום לוויקיפדיה ולהרחיב אותו.
אליאס צח'ירי

אליאס צח'ירי (בערבית: إلياس صخيري; נולד ב-10 במאי 1995) הוא כדורגלן תוניסאי, המשחק בעמדת הקשר בנבחרת תוניסיה. צח'ירי התחיל את הקריירה שלו במחלקת הנוער של מונפלייה ובשנת 2012 הצטרף לקבוצת המילואים. ב-21 במרץ 2015, צח'ירי ערך את הופעת הבכורה שלו בקבוצה הבוגרת בהפסד 0–1 לאוויאן. בעונת 2015/2016, הצטרף לקבוצה הבוגרת, וב-27 בפברואר 2016 הבקיע את שער הבכורה שלו בקבוצה בניצחון 0–3 נגד ליל. בעונת 2016/2017, צח'ירי הפך לשחקן הרכב בקבוצה ורשם 37 הופעות בליגה. ב-29 ביולי 2019, צח'ירי חתם לארבע עונות בפ.צ. קלן מהבונדסליגה. ב-5 ביולי 2023 חתם באיינטרכט פרנקפורט. צח'ירי נולד בצרפת להורים ממוצא תוניסאי ולכן הוא זכאי לייצג את אחת מהנבחרות הללו. בשנת 2014, רשם הופעה אחת בנבחרת האולימפית של תוניסיה במשחק נגד מרוקו. ב-23 במרץ 2018, צח'ירי ערך את הופעת הבכורה שלו בנבחרת תוניסיה בניצחון 0–1 נגד איראן. צח'ירי, נכלל בסגל הנבחרת לקראת מונדיאל 2018 וגביע אפריקה לאומות 2019. נכלל בסגל נבחרת תוניסיה לטורניר מונדיאל 2022. נכלל בסגל נבחרת תוניסיה לטורניר גביע אפריקה לאומות 2023. מדיה וקבצים בנושא אליאס צח'ירי בוויקישיתוף אליאס צח'ירי, ברשת החברתית אינסטגרם אליאס צח'ירי, באתר Transfermarkt אליאס צח'ירי, באתר Soccerway אליאס צח'ירי, באתר BDFutbol אליאס צח'ירי, באתר WorldFootball.net אליאס צח'ירי, באתר National Football Teams אליאס צח'ירי, באתר FootballDatabase.eu القائمة النهائية للمنتخب الوطني التونسي التي ستمثل الراية الوطنية خلال نهائيات كأس العالم قطر 2022 בחשבון הפייסבוק הרשמי של התאחדות הכדורגל התוניסאית, 14 בנובמבר 2022 (בערבית) La liste des joueurs convoqués pour participer à la CAN 2023+1 בחשבון הפייסבוק הרשמי של פדרציית הכדורגל התוניסאית, 28 בדצמבר 2023 (בצרפתית)
ריוטה אושימה

ריוטה אושימה (ביפנית: 大島 僚太; נולד ב-23 בינואר 1993) הוא כדורגלן יפני, המשחק בעמדת הקשר בקווסאקי פרונטלה. אושימה התחיל את הקריירה שלו בקבוצת הכדורגל של תיכון שיזואוקה גקואן בו למד. בשנת 2011, אושימה חתם בקווסאקי פרונטלה. ב-23 ביולי 2011, ערך את הופעת הבכורה שלו בליגת העל היפנית בהפסד 0–1 לאלבירקס ניגאטה. ב-3 במאי 2012, הבקיע את שער הבכורה שלו בקבוצה במשחק הליגה נגד ג'ובילו איווטה. בשנת 2016, אושימה נכלל בסגל הנבחרת לקראת אולימפיאדת ריו דה ז'ניירו, ושיחק בכל שלושת המשחקים של הנבחרת באולימפיאדה. ב-1 בספטמבר 2016, אושימה ערך את הופעת הבכורה שלו בנבחרת הבוגרת בהפסד 1–2 לאיחוד האמירויות הערביות. אושימה, נכלל בסגל הנבחרת לקראת מונדיאל 2018. מדיה וקבצים בנושא ריוטה אושימה בוויקישיתוף ריוטה אושימה, ברשת החברתית אינסטגרם ריוטה אושימה, באתר Transfermarkt ריוטה אושימה, באתר Soccerway ריוטה אושימה, באתר WorldFootball.net ריוטה אושימה, באתר National Football Teams ריוטה אושימה, באתר FootballDatabase.eu ריוטה אושימה, באתר ESPN
אלפרדו טלברה

אלפרדו טלברה (בספרדית: Alfredo Talavera; נולד ב-18 בספטמבר 1982) הוא כדורגלן מקסיקני, המשחק בעמדת השוער בחוארז. טלברה התחיל את הקריירה שלו במחלקת הנוער של גוודלחרה, עם הצטרפותו לקבוצה הבוגרת הפך לשוער השני של המועדון. בזמן מונדיאל 2006, השוער הראשון של הקבוצה אוסוואלדו סאנצ'ס נעדר ממשחקי הקבוצה עקב היותו שחקן סגל הנבחרת וטלברה הפך לשוער הראשון של גוודלחרה באופן זמני. בשנת 2008, טלברה הושאל לטיגרס על מנת לצבור דקות משחק, אך טלברה נפצע זמן קצר לאחר שהצטרף לקבוצה ונעדר ממשחקי הקבוצה עד לסיום העונה. בקיץ 2009, טלברה חתם בדפורטיבו טולוקה כמחליף להרמן כריסטנטה שנפצע. בעונת אפרטורה 2009, הגיע עם טולוקה לחצי הגמר ובעונת ביוסנטאריו 2010 זכה עם הקבוצה באליפות. ב-15 בספטמבר 2013, טלברה הבקיע את שער הבכורה בקריירה שלו בקבוצה, אותו כבש בפנדל בתיקו 1-1 נגד פואבלה. ב-2 ביולי 2020, טלברה חתם באוניברסידד נסיונל. בקיץ 2022 הצטרף לחוארז. ב-27 בינואר 2011, טלברה זמן לראשונה לסגל נבחרת מקסיקו לקראת משחק הידידות נגד בוסניה והרצגובינה. ב-26 במרץ 2011, טלברה ערך את הופעת הבכורה שלו בנבחרת בניצחון 1–3 נגד פרגוואי. טלברה זומן לסגל הנבחרת לקראת, גביע הזהב 2011 ושימש כשוער ראשון של הנבחרת במהלך הטורניר בו זכתה מקסיקו. טלברה נכלל בסגל הנבחרת פעמיים לקראת גביע הזהב, גביע הקונפדרציות, קופה אמריקה וגביע העולם בכדורגל ופעם נוספת לקראת אולימפיאדת ריו דה ז'ניירו (2016). גוודלחרה ליגת העל המקסיקנית: אפרטורה 2006 דפורטיבו טולוקה ליגת העל המקסיקנית: ביסנטאריו 2010 נבחרת מקסיקו גביע הזהב: 2011 גביע אמריקה הצפונית: 2015 אישיים כפפת הזהב בליגת העל המקסיקנית: ביסנטאריו 2010 כפפת הזהב בליגת האלופות של אמריקה הצפונית: 2013/2014 מדיה וקבצים בנושא אלפרדו טלברה בוויקישיתוף אלפרדו טלברה, באתר Transfermarkt אלפרדו טלברה, באתר Soccerway אלפרדו טלברה, באתר WorldFootball.net אלפרדו טלברה, באתר National Football Teams אלפרדו טלברה, באתר FootballDatabase.eu
אל תגיד

"אל תגיד" הוא סינגל שהוקלט על ידי הזמרת הישראלית נוי פדלון. השיר יצא לאור ב-18 בפברואר 2020, על ידי חברת התקליטים NMC, כסינגל מתוך אלבום הבכורה של פדלון, "סוודר". השיר נכתב והולחן על ידי נוי פדלון, רובי פאייר ויונתן גולדשטיין, והופק על ידי גולדשטיין. השיר הוא בלדת פופ אלקטרונית בשילוב מוזיקה מזרחית, המתארת מערכת יחסים. הווידאו קליפ הנלווה שצולם עבור השיר, בוים על ידי דורון סרי והועלה לערוץ היוטיוב הרשמי של פדלון ב-18 בפברואר 2020, בסמוך לצאתו של הסינגל עצמו. נכון ליוני 2020 עומד מונה הצפיות של הקליפ על כמיליון צפיות. מבקר המוזיקה יוסי חרסונסקי סקר את השיר, תוך שדירג אותו באופן מעורב והעניק לו ציון של שלושה כוכבי זהב וחצי מתוך חמישה, באומרו כי "פדלון מתישרת על קו של קינה מוכר בז'אנר הננטשות. השיר בנוי כתלפיות במנגינה, בקצב ובעיבוד כדי לזכות בעוד מיליון צפיות ואולי יותר האזנות בסטרימינג. יש מי שכבר חוגגים בצדק על פריצתה של מי שעומדת להטיל ביצת זהב בשוק הפופ הים תיכוני", וטען בנוסף כי "הטון המתבכיין הגבוה הוא סוג של קלישאה, ועם זאת פדלון יודעת להשתמש בה, להוריד במנעד ועבור לנמוך בצורה יפה", וש"הביט הקבוע מניע את השיר בצורה אפקטיבית, הקולות הילדותיים ממותקים ברקע מקשטים בצורה סתמית, לא תורמים לשיר מקדם אמינות, רק פן של נחמדות." לדף השיר באתר הספרייה הלאומית נוי פדלון - אל תגיד, באתר ‏מאקו‏, 18 בפברואר 2020 אל תגיד, באתר יוסמיוסיק, ‏2020-06-08 נוי פדלון - אל תגיד (Prod. by Johnny Goldstein), סרטון באתר יוטיוב (אורך: 3:16)
לבינה (זמרת)

איזבלה לבינה לואן, ידועה בשם משפחתה, לבינה, היא זמרת-יוצרת גרמנייה. לבינה ייצגה את גרמניה באירוויזיון 2017 עם השיר "Perfect Life". לבינה הגיעה למקום ה-25 בגמר עם 6 נקודות בלבד (3 נקודות מהשופטים ו-3 נקודות מהקהל). בשנת 2016 לבינה הוכרזה על ידי רשות השידור הגרמנית (ARD) כאחת מ-33 האמנים שנבחרו להתחרות בקדם הגרמני לשנת 2017. ב-6 בינואר 2017, אושר כי היא אחת מחמשת הזמרים שנבחרו להתחרות בגמר הקדם הגרמני. בגמר, לבינה ביצעה את השיר "When We Were Young" של הזמרת אדל. היא הצליחה להביס את ארבעת המתמודדים אשר התמודדו מולה ובכך עלתה לשלב האחרון בגמר. בשלב הזה, לבינה שרה את שני השירים אשר התמודדו לייצג את גרמניה באירוויזיון 2017. לבסוף, העם הגרמני בחר את השיר "Perfect Life" כשיר הגרמני לתחרות האירוויזיון. מכיוון שגרמניה היא אחת מ"חמשת הגדולות", היא עלתה אוטומטית לגמר, שם היא זכתה במקום ה-25 עם 6 נקודות בלבד. לבינה נולדה לשם איזבלה לבינה לואן, בעיר בון, גרמניה. כמה שנים לאחר מכן, היא ומשפחתה עברו לעיר קמניץ. היא למדה בבית הספר לגימנסיה של ד"ר וילהלם-אנדרה, ובשנת 2009 סיימה תואר בין-לאומי במכללת אימפינגטון וילג, אשר ממוקמת בעיר קיימברידג', בריטניה. לאחר מכן, לבינה עברה ללונדון, שם השלימה תואר ראשון בקינגס קולג' לונדון. 2017 – "Unexpected" 2016 – "Divided" 2017 – "Perfect Life" 2017 – "Stop Right There" מדיה וקבצים בנושא לבינה בוויקישיתוף לבינה, ברשת החברתית פייסבוק לבינה, ברשת החברתית אקס (טוויטר) לבינה, ברשת החברתית אינסטגרם לבינה, סרטונים בערוץ היוטיוב לבינה, במסד הנתונים הקולנועיים IMDb (באנגלית) לבינה, באתר ספוטיפיי לבינה, באתר סאונדקלאוד (באנגלית) לבינה, באתר MusicBrainz (באנגלית) לבינה, באתר דיזר לבינה, באתר Discogs (באנגלית) לבינה, באתר בנדקמפ Eurovision 2017 Results: Voting & Points, EurovisionWorld ESC-Vorentscheid: Levina tritt gegen sich selbst an, TZ Levina wins Unser Song 2017 and will sing “Perfect Life” at Eurovision, אנתוני קו, 9 בפברואר 2017 Germany: Levina wins Unser Song 2017, esctoday Speed-Dating mit den Kandidaten für Unser Song 2017, רשות השידור הגרמנית Diese fünf nehmen am Vorentscheid teil, רשות השידור הגרמנית Germany's Levina takes her Perfect Life to Kyiv, אתר האירוויזיון
העיקר זה הרומנטיקה

העיקר זה הרומנטיקה - מתוך ערב שירים של יוני רכטר הוא אלבום הופעה בהשתתפות יוני רכטר, גידי גוב, מזי כהן, יהודית רביץ, יובל זמיר, חיים צינוביץ' ומקהלת העפרוני בניצוחה של מיה שביט, שיצא לאור בשנת 1991. האלבום מתעד את המופע "העיקר זה הרומנטיקה" שהופק על ידי רשות השידור עבור פסטיבל ישראל לשנת 1990. כל השירים הוקלטו בהופעה חיה באולפן קול ישראל בבית המורה, תל אביב. לחני האלבום, העיבודים וניהולו המוזיקלי כולו של יוני רכטר שגם שר בחלק גדול מן השירים במופע. המוזיקה לשירים הולחנה על ידי יוני רכטר. שירה - מזי כהן, גידי גוב, חיים צינוביץ', יובל זמיר, יהודית רביץ, יוני רכטר ומקהלת העפרוני לחנים, עיבודים, הפקה מוזיקלית - יוני רכטר מנצחת על מקהלת העפרוני - מיה שביט סקסופון סופרן ואלט, קלרינט, קלרינט בס - גורי אגמון קלידים - עדי רנרט גיטרה בס - אלון נדל חליל - אילן סאלם תופים - ישראל נחום כלי הקשה - יובל שפריר פסנתר - יוני רכטר עריכה מוזיקלית - עלי מוהר, קול ישראל, יוני רכטר, מיכאל גורביץ' ועודד פנחסי ייעוץ אומנותי - מיכאל גורביץ' עריכה דיגיטלית - בן ברנפלד מאולפני H.M. אקוסטיקה טכנאי ראשי - גרשון מיטל טכנאים - רון וייס, יהודה מורים, בני סופר עוזר טכנאי - עמי איילי עיצוב עטיפה - מיכל לויט ניהול הפקה - רותי טוויל הפקה - מיכאל תפוח - אתי אנטה "המון הפקות ייצוג - בועז בן ציון
נמל התעופה הבין-לאומי מודיבו קייטה

נמל התעופה הבין-לאומי מודיבו קייטה הוא נמל התעופה הבין-לאומי היחיד במאלי. הוא ממוקם בקרבת בירת המדינה במקו. בשנת 2017 עברו בנמל 686,431 אלף נוסעים. נמל התעופה נפתח בשנת 1974 כתשעה קילומטרים מדרום-מזרח למרכז העיר במקו. שמו המקורי היה נמל התעופה במקו-סנו (Bamako-Sénou). כיום הוא נקרא על שם מודיבו קייטה, נשיאה הראשון של מאלי. הנמל משמש גם את חיל האוויר של מאלי. בשנים 2007–2012 שופרו מתקני הנמל בעלות של 181 מיליון דולר, ששולמו על ידי סוכנות הסיוע האמריקאית Millennium Challenge Corporation. ב-24 ביולי 1971 התרסק מטוס דקוטה של חברת Air Ivoire זמן קצר לאחר המראתו מהנמל וששת יושביו נספו. בנמל טרמינל נוסעים אחד ובו שלושה גשרי עלייה למטוס ומסלול טיסה אחד באורך של 3,200 מטר. בנמל פועלות כ-13 חברות תעופה. הן מפעילות קווי תעופה בינו לבין יעדים בכ-14 מדינות באפריקה וכן בטורקיה ובצרפת. הנמל מופעל על ידי החברה Aéroports du Mali. מדיה וקבצים בנושא נמל התעופה הבין-לאומי מודיבו קייטה בוויקישיתוף אתר האינטרנט הרשמי של נמל התעופה הבין-לאומי מודיבו קייטה הנמל, באתר World Data תרשימי הנמל, מאורכבים באתר Web Archive
הר רות' גייד

הר רות' גייד (באנגלית: Mount Ruth Gade) הוא הר בעל צורה פירמידלית, ברכס קווארלז, בהרי המלכה מוד, באזור חוף אמונדסן של שטח חסות רוס, שבאנטארקטיקה. גובהו של ההר 3,515 מטרים מעל פני הים; והוא ההר ה-79 בגובהו באנטארקטיקה. ההר ממוקם 6 קילומטרים צפונית-מזרחית להר ודל-יארלסברג. ההר התגלה בנובמבר 1911, על ידי רואלד אמונדסן. אמונדסן נתן להר את שמו. אמונדסן קרא להר על שמה של רות' סיבלי גייד (Ruth Sibley Gade), מרוצ'סטר, במדינת ניו יורק, שבארצות הברית. בעלה של רות' גייד, האדריכל ג'ון גייד, תרם תרומה משמעותית למשלחתו של אמונדסן, ואמונדסן הודה לו על כך במתן השם להר. • Roland Huntford, Race for the South Pole: The Expedition Diaries of Scott and Amundsen, P 135 • United States. Defense Mapping Agency. Hydrographic Center, Sailing Directions for Antarctica: Including the Off-lying Islands South of Latitude 60°, P 215 הר רות' גייד באתר הסקר הגאולוגי של ארצות הברית הר רות' גייד באתר הגאזט האנטארקטי של ממשלת ניו זילנד הר רות' גייד באתר הגאזט האנטארקטי המשווה SCAR של ממשלת אוסטרליה הר רות' גייד באתר peakbagger הר רות' גייד באתר peakery (מרחקים מהר רות' גייד לאתרים סמוכים) מידע גאוגרפי והיסטורי הרי יבשות העולם לפי גובהם
הר אליס גייד

הר אליס גייד (באנגלית: Mount Alice Gade) הוא הר מכוסה ברובו קרח, הממוקם בקצה הצפון-מזרחי של מישור רוסון, בהרי המלכה מוד, באזור חוף אמונדסן של שטח חסות רוס, שבאנטארקטיקה. גובהו של ההר 3,400 מטרים מעל פני הים; והוא ההר ה-140 בגובהו באנטארקטיקה. ההר התגלה בנובמבר 1911, על ידי רואלד אמונדסן. אמונדסן נתן להר את שמו. אמונדסן קרא להר על שמה אליס גייד, שהייתה אחת מבנותיו של שגריר נורווגיה לברזיל, שהיה תומך נלהב של משלחתו של אמונדסן. הר רות' גייד • United States. Defense Mapping Agency. Hydrographic Center, Sailing Directions for Antarctica: Including the Off-lying Islands South of Latitude 60°, P 215 הר אליס גייד באתר הסקר הגאולוגי של ארצות הברית הר אליס גייד באתר הגאזט האנטארקטי של ממשלת אוסטרליה הר אליס גייד באתר הגאזט האנטארקטי המשווה SCAR של ממשלת אוסטרליה הר אליס גייד באתר peakbagger הר אליס גייד באתר peakery (מרחקים לאתרים סמוכים) מידע גאוגרפי והיסטורי הרי אנטארקטיקה לפי גובהם
קצת אהבה לא תזיק

קצת אהבה לא תזיק הוא פזמון שכתב והלחין אלון עדר וביצעו "אלון עדר ולהקה". השיר יצא לאור בשנת 2014. השיר נכלל באלבומו השלישי "סיכום החיים עד עכשיו" שהוציא ההרכב "אלון עדר ולהקה". עדר כתב את השיר לאחר שנפרד מבת זוגו שני בעת העבודה על האלבום השני שלו. ההשראה לשיר הייתה האלבום Mind Games של ג'ון לנון. עדר השמיע לה את השיר ושירים נוספים בהשראתה על מנת להרשים אותה ולגרום לכך שתחזור אליו. בהמשך חזרו, הביאו ילדים לעולם ומאוחר יותר נפרדו שוב. בתחילה צולם וידאו קליפ עם שחקן ושחקנית. עדר לא היה מרוצה מהתוצאה וצילם אותו שוב עם זוגתו שני. לאורך כל הקליפ נראים רק פניהם בקלוז אפ כאשר הם יושבים על נדנדה כשהם ערומים. במצעד הפזמונים העברי השנתי לשנת תשע"ה (2015) של גלגלצ ואתר וואלה! דורג השיר במקום ה-42. אלון עדר ולהקה - קצת אהבה לא תזיק, סרטון באתר יוטיוב (אורך: 4:25) מילות השיר "קצת אהבה לא תזיק", באתר שירונט שיר אחד קצת אהבה לא תזיק, באתר כאן – תאגיד השידור הישראלי לדף השיר באתר הספרייה הלאומית
סזראק

סזראק (באנגלית: Sazerak) הוא קוקטייל, המוכר רשמית על ידי איגוד הברמנים הבינלאומי. לפי גרסת איגוד הברמנים הבינלאומי, הקוקטייל מורכב מ-50 מ"ל קוניאק, 10 מ"ל אבסינת (משמש לשטיפת הכוס בלבד), קוביית סוכר ופישודס ביטרס (Peychaud's Bitters). גרסה מפורסמת אחרת כוללת ויסקי (בורבון או ויסקי שיפון). הקוקטייל נושא את שמה של חברת משקאות חריפים סזראק, המייצרת קוניאק וגם את פישודס ביטרס. החברה ממוקרמת בניו אורלינס והקוקטייל מזוהה עם המקום. אחד המאפיינים הבולטים של הקוקטייל הוא אופן הכנתו. הקוקטייל מוכן בשתי כוסות: כוס אולד פאשנד המשמשת להגשה סופית וכוס ערבוב. כוס אולד פאשנד מצוננת על ידי קרח ונשטפת על ידי אבסינת במטרה להקנות ניחוח קל של אניס. לתוך כוס הערבוב מכניסים את קוביית הסוכר וסופגים אותה בפישודס ביטרס, מוספים את המשקה החריף (ויסקי או קוניאק ומועכים את הסוכר. הקרח משמש לצינון המשקה בכוס הערבוב והקוקטייל מוגש בלי קרח כלל. הקוקטייל מוגש עם קליפת לימון, כך שהוא מכסה רק חלק קטן מכוס אולד פאשנד. סזראק נחשב לאחד הקוקטיילים האמריקאים הראשונים, ראשיתו הוא באמצע המאה ה-19. ב-1838 אנטוני פשו (Antoine Amédée Peychaud) החל לשווק את פישודס ביטרס. היה נהוג להוסיף מספר טיפות של הביטרס לקוניאק. בשנות ה-50, חברת Sazerac de Forge et Fils פתחה בית קפה בשם The Sazerac Coffee House בו הגישו בין היתר את קוניאק מתובל בפישודס ביטרס. בית הקפה החליף מספר בעלים והקוקטייל עבר מספר שדרוגים. תומאס האנדי, מייסד חברת סזראק (השונה מחברת סזאק דה פורג') רכש את בית הקפה בשנת 1870. במקור הקוקטייל השתמש בקוניאק. אך בשנת 1869 הוא התחף בוויסקי, בשל הקושי להשיגו בארצות הברית עקב התפרצות מגפת כנימת הפילוקסרה בצרפת. ב-1912 אבסינת הוצא מחוץ לחוק בארצות הברית ולכן המתכון השתנה והשתמש במשקאות אחרים מבוססי אניס. מדיה וקבצים בנושא סזראק בוויקישיתוף סזראק, אתר איגוד הברמנים הבינלאומי Master The Classics: Sazerac, אתר יו-טיוב סזראק, אתר shaken.
Walk on Water (שיר של אירה לוסקו)

Walk on Water (בעברית: ללכת על מים) הוא שיר שבוצע על ידי הזמרת המלטזית אירה לוסקו. השיר, שנכתב על ידי ליסה דזמונד, טים לארסון, טוביאס לונדגרן, מולי פיטרסון האמר (אנ') ואירה לוסקו, ייצג את מלטה באירוויזיון 2016. סרטון הוידאו קליפ הרשמי לשיר יצא ב-17 במרץ 2016. הורדה דיגיטלית "Walk on Water" – 3:05 "Haunted by Love" – 3:59 "Walk on Water" בביצועה של אירה לוסקו הוכרז כשיר המלטזי לאירוויזיון 2016 ב-14 במרץ 2016. בתחילה, השיר למלטה נבחר דרך הגמר הלאומי של Malta Eurovision Song Contest 2016, שאורגן על ידי רשות השידור המלטזית Public Broadcasting Services (PBS), בה זכתה אירה לוסקו בתחרות עם השיר "Chameleon" ב-23 בינואר 2016. כללי הבחירה הלאומית במלטה מאפשרים לאמן הזוכה לשנות את השיר המנצח באופן חלקי או כולו בהסכמת המלחינים הזוכים. בפברואר 2016 הודיעה PBS כי חבר שופטים המורכב ממומחים בינלאומיים ומקומיים יקבע את השיר שאירה לוסקו תבצע בסופו של דבר באירוויזיון מתוך מבחר של 10 שירים, כולל גרסה מחודשת של "Chameleon". ועדת השופטים בחרה ב"Walk on Water" כשיר המלטזי. השיר יצא לקהל הרחב ב-17 במרץ כסרטון הווידאו הרשמי. לוסקו ביצעה את השיר במהלך חצי הגמר הראשון של התחרות ב-10 במאי, שהתקיים באריקסון גלוב, בסטוקהולם, שוודיה. היא העפילה והופיעה בגמר הגדול, שם הגיעה למקום ה-12 עם 153 נקודות. הסרטון המוזיקלי לשיר צולם במרץ 2016 בגוזו ובאקווריום הלאומי של מלטה במפרץ סנט פול. שחרורו של הקליפ הרשמי הוכרז ב-17 במרץ 2016 במהלך מבזק חדשות של TVM והיה זמין באתר האינטרנט של רשות השידור, tvm.com.mt ובאתר הרשמי של תחרות האירוויזיון, eurovision.tv. מידע על היצירה "Walk on Water" באתר מיוזיק בריינז "Walk on Water – Single by Ira Losco". iTunes. 8 באפריל 2016. נבדק ב-8 באפריל 2016. {{cite web}}: (עזרה) ""Walk on Water" - Malta's song for Eurovision 2016". tvm.com.mt. TVM. 14 במרץ 2016. נבדק ב-14 במרץ 2016. {{cite web}}: (עזרה) Roxburgh, Gordon (23 בינואר 2016). "Malta sends Ira Losco to Stockholm". eurovision.tv. European Broadcasting Union. נבדק ב-23 בינואר 2016. {{cite web}}: (עזרה) Roxburgh, Gordon (19 בפברואר 2016). "Malta considers which song Ira Losco will perform in Stockholm". eurovision.tv. European Broadcasting Union. נבדק ב-19 בפברואר 2016. {{cite web}}: (עזרה) "EXCLUSIVE: Watch the music video of "Walk on Water"". tvm.com.mt. TVM. 17 במרץ 2016. אורכב מ-המקור ב-2016-03-19. נבדק ב-17 במרץ 2016. {{cite web}}: (עזרה) Roxburgh, Gordon (17 במרץ 2016). "Malta: Ira Losco presents "Walk On Water"". eurovision.tv. European Broadcasting Union. נבדק ב-17 במרץ 2016. {{cite web}}: (עזרה) Jordan, Paul (25 בינואר 2016). "Allocation Draw: The results!". eurovision.tv. European Broadcasting Union. נבדק ב-25 בינואר 2016. {{cite web}}: (עזרה)
יחסי טובאלו–יפן

יחסי טובאלו–יפן הם היחסים הדיפלומטיים בין טובאלו לבין יפן. שתי המדינות כוננו יחסים דיפלומטיים רשמיים בשנת 1979, כשנה לאחר עצמאותה של טובאלו. טובאלו לא מיוצגת ביפן הן בדרג השגרירות והן בדרג הקונסולרי. יפן איננה מיוצגת בטובאלו הן בדרג השגרירות והן בדרג הקונסולרי. יפן האמינה את שגרירותה שבסובה, בירת פיג'י, על טובאלו. יפן היא אחת מספקיות הסיוע הגדולות ביותר של טובאלו. יפן תרמה לטובאלו את ה"מאנו פולאו", ספינה בגודל של 50 מטרים; בשנת 2015 ממשלת יפן תרמה לטובאלו ספינת נוסעים בעלת קיבולת של 380 נוסעים. בשנת 2011, בעקבות משבר הבצורת אשר פקד את טובאלו באותה השנה, סיפקה ממשלת יפן לטובאלו שלוש יחידות התפלה וחלקים חדשים לתיקון יחידות ההתפלה הקיימות בטובאלו. בנוסף, יפן מימנה לטובאלו את רכישת מתקן התפלה באמצעות אנרגיה סולארית ושני מפעלי התפלה ניידים. בשנת 2018 שוויו של הייצוא היפני לטובאלו עמד על 2,230 מיליון ין. באותה השנה, שוויו של הייבוא היפני מטובאלו הסתכם ב-250 מיליון ין. על פי הלשכה היפנית המרכזית לסטטיסטיקה, בשנת 2017 התגורר בטובאלו אזרח יפני אחד. מדיה וקבצים בנושא יחסי טובאלו–יפן בוויקישיתוף יחסי טובאלו–יפן, באתר משרד החוץ היפני Embassy of Japan in Tuvalu, אתר השגרירות Brand-new vessel for Tuvalu, The Fiji Times Online Japan-New Zealand Aid Cooperation in response to severe water shortage in Tuvalu, אתר משרד החוץ היפני Japan-Tuvalu Relations, אתר משרד החוץ היפני
נמל התעופה הבין-לאומי ג'קסונס

נמל התעופה הבין-לאומי ג'קסונס (באנגלית: Jacksons International Airport) המכונה גם נמל התעופה פורט מורסבי, הוא נמל תעופה בין-לאומי הממוקם 8 ק"מ (5 מיילים) מחוץ לפורט מורסבי שבפפואה גינאה החדשה. זהו נמל התעופה הגדול והעמוס ביותר בפפואה גינאה החדשה, עם כ-1.4 מיליון נוסעים שעברו בנמל התעופה בשנת 2015, והוא המהווה בסיס פעולה מרכזי לאייר ניוגיני, חברת התעופה הלאומית של פפואה גינאה החדשה. נמל התעופה משמש גם כבסיסה של חברות התעופה PNG Air ו-Travel Air. הוא החליף את נמל התעופה הישן של פורט מורסבי, שמהווה כיום את הפרוור של וויגאני, שמסלול ההמראה שלו נשאר עד שנות ה-90, אך לא נותר לו זכר. נמל התעופה הבין-לאומי ג'קסונס מורכב משני טרמינלים: טרמינל לטיסות פנים, בו שוכנים אייר ניוגיני ו-PNG Air, והטרמינל הבין-לאומי. הטרמינל הבינלאומי כולל ארבעה מפרצי חניה למטוסים שמצוידים בגשרי עלייה למטוס. שני הטרמינלים מקושרים דרך שביל מקורה. מדיה וקבצים בנושא נמל התעופה הבין-לאומי ג'קסונס בוויקישיתוף אתר האינטרנט הרשמי של נמל התעופה הבין-לאומי ג'קסונס "PNG National Airports Cooperation"